**Školský poriadok ŠKD**

Školský poriadok školského klubu detí, ďalej ŠKD,  je vnútorným školským poriadkom ŠKD pri ZŠ Svrčinovec a je súčasťou pedagogickej dokumentácie ŠKD, v zmysle vyhlášky MŠ SR č. 306/2009 z 15.júla 2009, § 2 ods.10 pís. d, s účinnosťou od 5.septembra 2022.

**Poslanie ŠKD**

Ponúkame Vám zmysluplné využitie voľného času Vašich detí formou hier, pohybových aktivít, súťaží a záujmových aktivít :

* *začlenenie Vášho dieťaťa do kolektívu*
* *pestovanie záľub a záujmov Vašich detí*
* *kompletný rozvoj osobnosti dieťaťa*
* *starostlivosť a lásku vychovávateľky*

**Čl. 1**

**Základné ustanovenia**

1. Školský poriadok ŠKD je platný pre všetkých žiakov, ktorí navštevujú Školský klub detí pri ZŠ Svrčinovec, 023 12 Svrčinovec 336.
2. Činnosť klubu je určená pre všetkých žiakov ŠKD.
3. Prvé oddelenie je v priestoroch ŠKD, druhé a tretie oddelenie je v  budove školy. Má samostatné triedy, ktoré sa využívajú len pre činnosť ŠKD. V školskom roku 2022/2023  navštevuje školský klub 65 detí.

**Čl. 2**

**Riadenie a organizácia školského klubu detí:**

1. Školský klub detí riadi riaditeľ školy.
2. Riaditeľ školy určuje  počet oddelení podľa počtu prihlásených žiakov na pravidelnú dochádzku.
3. Žiaci sa do ŠKD zaraďujú vždy na 1 školský rok, na základe písomnej žiadosti podanej   zákonnými zástupcami žiaka. O zaradení do ŠKD rozhoduje riaditeľ školy.
4. Výchovno – vzdelávaciu činnosť organizujú vychovávateľky ŠKD v súlade s platným výchovným  programom, ktorý  schvaľuje a vydáva riaditeľ školy a plánom práce, ktorý schvaľuje PR.
5. ŠKD je školským zariadením v rámci školy a plní úlohy  v čase mimo vyučovania.
6. Pri uskutočňovaní výchovno – vzdelávacej činnosti v klube sa dodržiava pravidelné striedanie oddychovej a  rekreačnej činnosti,  činnosti súvisiacej s prípravou na vyučovanie a TOV.

**Čl. 3**

**Práva a povinnosti detí a ich zákonných zástupcov v ŠKD, pravidlá vzájomných vzťahov a vzťahov s pedagogickými zamestnancami školy**

**I. PRÁVA A POVINNOSTI DETÍ V  ŠKD**

**Dieťa má právo na:**

1. dieťa 1. – 4. ročníka má právo prednostne prihlásiť sa do ŠKD. Deti do 1. ročníka sa do ŠKD zapisujú pri zápise,
2. rovnoprávny prístup k výchove a vzdelávaniu,
3. individuálny prístup rešpektujúci jeho schopnosti a možnosti, nadanie a zdravotný stav,
4. úctu k jeho vierovyznaniu, svetonázoru, národnej a etnickej príslušnosti,
5. poskytovanie poradenstva spojených s výchovou, každý prvý pondelok v mesiaci od 16,05 do 16.35 hod.,
6. výchovu a vzdelávanie v bezpečnom a hygienicky vyhovujúcom prostredí,
7. organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny,
8. detí šetria majetok ŠKD, ak niečo poškodia, alebo zničia, rodičia musia vec opraviť, nahradiť alebo zaplatiť.

**Zákonný zástupca dieťaťa je povinný:**

1. Dodržiavať školský a prevádzkový poriadok ŠKD.
2. Zmeny v dochádzke a spôsobe odchodu dieťaťa z ŠKD oznámiť písomne.
3. ŠKD sa riadi režimom dňa, ktorý je súčasťou vnútorného poriadku ŠKD. Dieťa môže byť zo ŠKD uvoľnené v čase do 13.30 hod. a od 15.00 hod.
4. Pravidelne uhrádzať príspevok za ŠKD:

výška mesačného príspevku za pobyt dieťaťa v ŠKD je 10 € na jedno dieťa

príspevok uhrádza zákonný zástupca vychovávateľke mesačne (vopred najneskôr do 10. dňa príslušného kalendárneho mesiaca)

1. Poplatok sa platí nezávisle od času a počtu dní, ktoré dieťa strávi v ŠKD.
2. Ak rodič odhlási dieťa z ŠKD v priebehu mesiaca, nemá nárok na vrátenie alikvotnej čiastky z poplatku.
3. Odporúčame aby detí mali osobné veci označené.

**Čl. 4**

**Prevádzka a vnútorný režim ŠKD**

ŠKD je v prevádzke spravidla celý školský rok, okrem dní pracovného pokoja,  štátnych sviatkov a vedľajších prázdnin, denne od 11:05 – 16:30 hod.

**1. Dochádzka detí do ŠKD:**

1. Rozsah dennej dochádzky, spôsobu odchodu detí, prípadne záujmovú činnosť mimo ŠKD uvedie rodič písomne na zápisnom lístku. Prípadné zmeny oznámi rodič písomne.
2. **Ak dieťa, odchádza z  ŠKD bez zákonného zástupcu, právnu zodpovednosť za dieťa preberá zákonný zástupca.**

Oddelenia sú vytvorené z detí viacerých tried, vychovávateľky po 4. vyučovacej hodine prevezmú od vyučujúcich deti, po 5 hodine ich privedú vyučujúci, ktorí tam majú hodinu a spoločne idú do jedálne. Po obede sa deti pod vedením vychovávateliek presunú do ŠKD.

1. Opustiť ŠKD bez povolenia vychovávateľky je neprípustné.
2. Záujmová činnosť sa uskutočňuje spravidla v záujmových útvaroch príležitostného, krátkodobého a dlhodobého charakteru, pričom sa umožňuje deťom účasť aj na ďalších formách záujmovej činnosti mimo školy.
3. Na činnosť ŠKD sa využívajú aj špeciálne učebne, telocvične, ihriská a iné objekty školy.

**Čl. 5**

**Zaistenie bezpečnosti a ochrany zdravia detí a ich ochrany pred sociálnopatologickými javmi, diskrimináciou alebo násilím**

**1. Bezpečnosť a ochrana zdravia detí**

1. Na začiatku školského roka sú detí oboznámené so školským poriadkom, vnútorným poriadkom ŠKD, s BOZP, požiarnymi a dopravnými predpismi.
2. Za bezpečnosť detí počas celého pobytu v ŠKD zodpovedá vychovávateľka.
3. Prechod detí do priestorov ŠKD zabezpečujú vychovávateľky po 4. hodine a po 5. vyučovacej hodine vyučujúci, ktorí tam mal hodinu.
4. Na obed detí chodia spoločne s vychovávateľkou, dodržiavajú hygienické návyky a zásady správneho stolovania.
5. Dodržiava školský poriadok a vnútorný poriadok ŠKD.
6. Dieťa nesmie opustiť bez vedomia vychovávateľky oddelenie školského klubu.
7. Pri činnostiach organizovaných mimo objektu školy môže mať vychovávateľka maximálne 26 detí.
8. Dieťa musí mať počas prevádzky ŠKD vypnutý mobilný telefón ( pri nedodržaní sa považuje za závažné porušenie školského poriadku).
9. Dieťa nesmie nosiť do ŠKD väčšie sumy peňazí, cenné predmety .
10. Dieťa nesmie nosiť do ŠKD predmety ohrozujúce bezpečnosť a zdravie (inak sa to považuje za vážne porušenie školského poriadku).
11. Deťom je zakázané otvárať okná, narábať s vecami, ktoré nie sú určené pre žiakov  k hre a zábave.
12. Pri pobyte vonku sa deti zdržiavajú tam, kde je pre nich určené miesto, kde je na nich dostatočne vidieť, nevešajú sa na plot, na zábradlie a pod.
13. V prípade úrazu alebo nevoľnosti to hneď nahlási vychovávateľke.
14. Podávanie akýchkoľvek liekov je zakázané.

**Záverečné ustanovenia**

Školský poriadok školského klubu detí bol schválený na PR dňa 5. septembra 2022 s účinnosťou od 05. septembra 2022.

**Všetky tieto opatrenia slúžia k tomu, aby práca ŠKD bola účelná, bezpečná, a aby  poskytovala dokonalú starostlivosť!!!**

Vypracovali:

Mgr. Alena Varmusová

Marta Kolláriková